Giteau speler én afrigter by Toulon | Netwerk24
Giteau speler én afrigter by Toulon
05 April 2017 16:52
Die Wallaby-agterspeler Matt Giteau sal sy loopbaan by die Franse klubspan Toulon afsluit as speler en agterlynafrigter.
Matt Giteau gaan sy loopbaan by Toulon as speler en afrigter afsluit. Foto: Getty Images
Giteau se "promosie" volg op die skuif om Richard Cockerill in Mike Ford se plek as hoofafrigter aan te stel. Cockerill, wat in Januarie as 'n hulpafrigter aangestel is, sal die voormalige Franse haker Marc Dal Maso as voorspelerafrigter hê.
Die 34-jarige Giteau sal nou in beheer wees van 'n agterlyn wat spog met groot rugbyname soos Ma'a Nonu, Bryan Habana, Mathieu Bastareaud, Maxime Mermoz, Drew Mitchell en James O'Connor.
Giteau het reeds in Januarie aangekondig dat hierdie sy laaste seisoen in Frankryk sal wees voordat hy in Japan gaan speel.
Die voormalige Hane-skrumskakel Fabien Galthié neem aanstaande seisoen die leisels as Toulon se breier oor.
Toulon kou klippe sedert Bernard Laporte verlede jaar sy tasse as afrigter gepak het. Die Argentyn Diego Dominguez is ná 'n paar weke in die pad gesteek en nou het Ford ook die trekpas gekry.
Ford (51) se vertrek kom ná Toulon se uitskakeling, deur Clermont, in die Europese Kampioeneliga se kwarteindronde die afgelope naweek. Toulon is vierde op die Franse Top14-puntelys, maar 23 punte agter die voorlopers, La Rochelle, en slegs vyf punte voor Toulouse, in die tiende plek.